Line Barfod (EL), 2010-06-01:
Man må sige, at regeringen og Dansk Folkeparti virkelig er trådt i karakter som i særklasse børnefjendske.
Man har i flere år ladet børn leve i fattigdom med de særlige fattigdomsydelser, som man har indført, og hvor man har vidst, at det i høj grad var børnene, der blev ramt.
Man har fuldstændig ignoreret alle de mange advarsler, der er kommet fra diverse børneorganisationer om, hvad det fik af konsekvenser for børnene at vokse op i fattigdom.
Med genopretningsplanen går man ind og skærer i børnechecken og rammer igen børnene.
Som om det ikke var nok at lade børn leve i fattigdom, vil man nu også sætte dem i fængsel, dels ved at sige, at 14-årige skal have risikoen for at komme i voksenfængsler, dels ved det forslag, der er på socialområdet om, at 12-årige skal kunne fængsles i hjemmet med fodlænke.
Tværtimod er det dokumenteret igen og igen, også af regeringens egen Ungdomskommission, at den største risiko sådan set er, at det her fører til, at de unge og børnene bliver mere kriminelle.
Alle ved, at fængsler i den grad er en oplæring i kriminalitet, så det værste, man kan gøre i forhold til børn og unge, er at sætte dem i fængsel, hvis man gerne vil have, at de skal holde op med at begå kriminalitet.
Det absurde er jo også, at samtidig med at regeringen og Dansk Folkeparti mener, at børn på 14 år er gamle nok til, at de skal i fængsel, mener man absolut ikke, at de er gamle nok til selv at bestemme, om de vil drikke alkohol, de er absolut ikke gamle nok til selv at bestemme, om de vil dyrke sex, de er absolut ikke gamle nok til selv at bestemme, om de vil ryge cigaretter.
Her mener man ikke, at en 14-årig er moden, men man mener altså, at en 14-årig er så moden, så man skal kunne komme i fængsel.
Fra Enhedslistens side mener vi, at det er fuldstændig vanvittigt at putte børn i fængsel.
Vi mener selvfølgelig, at der skal være nogle klare konsekvenser, når man begår en lovovertrædelse, men vi tror på, at det allerallervigtigste i forhold til børn og unge er, at den konsekvens kommer meget, meget hurtigt, og at det er en konsekvens, som de kan mærke, og en konsekvens, der ikke giver dem et stempel som kriminelle og ikke sætter dem blandt andre kriminelle, så de kan blive oplært i endnu mere kriminalitet.
Derfor har vi i årevis foreslået, at man begynder at bruge konsekvenser med virkning i stedet for og at sikre en hurtig sanktion, som faktisk har betydning.
Det andet, vi ved, er, at en forebyggende social indsats faktisk virker.
Vi har nu i længere tid kunnet se på Nørrebro, at det har haft stor betydning, at der er sat massivt ind med socialt arbejde.
Der er sat massivt ind med klub- og fritidstilbud osv., og der er også sat massivt ind fra politiets side i forhold til at prøve at forebygge mere bandekriminalitet, og ikke mindst har der været et meget aktivt lokalsamfund, som er gået på gaden og tydeligt har vist, at der er et andet fællesskab end det, der er i banderne, har vist, at man faktisk kan være sammen med nogle andre om noget positivt i stedet for at gå sammen i bander.
Senest viste vi det i lørdags, hvor vi afslørede skulpturen »Nørrebros Hjerte« lavet af de våben, der kom ind under politiets frit lejde-aktion.
Hvis regeringen og Dansk Folkeparti virkelig mente det og virkelig mente, at det, man var optaget af, var at forebygge kriminalitet og bare tage sig af vores børn og unge, var det den type initiativer, man ville understøtte.
Så ville man gå ud og sikre langt mere forebyggelse, sikre langt mere indsats lokalt.
I stedet vælger man altså at gå den vej, der hedder, at man sætter børn på 14 år i fængsel.